CELEX: 62021TN0127
Language: mt
Date: 2021-02-26 00:00:00
Title: Kawża T-127/21: Rikors ippreżentat fis-26 ta’ Frar 2021 – Swissgrid vs Il-Kummissjoni

17.5.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 189/18
            
         
      Rikors ippreżentat fis-26 ta’ Frar 2021 – Swissgrid vs Il-Kummissjoni
      (Kawża T-127/21)
      (2021/C 189/20)
      Lingwa tal-kawża: l-Ingliż
      
         Partijiet
      
      
         Rikorrent: Swissgrid AG (Aarau, l-Isvizzera) (rappreżentanti: P. De Baere, P. L’Ecluse, K. T’Syen u V. Lefever, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni kkontestata;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Permezz tar-rikors tagħha, ir-rikorrenti titlob l-annullament tad-deċiżjoni tal-Kummissjoni, inkluża fl-ittra tagħha tas-17 ta’ Diċembru 2020, li permezz tagħha hija tinforma lill-operaturi tas-sistema ta’ trażmissjoni (TSO) li r-rikorrenti ma hijiex ikkwalifikata sabiex tipparteċipa fi pjattaformi Ewropej għall-iskambju ta’ prodotti standard għall-enerġija tal-ibbilanċjar, inkluż it-Trans European Replacement Reserves Exchange (TERRE), u tordna lit-TSO tat-TERRE jeskludu lir-rikorrenti mill-pjattaforma TERRE sa mhux iktar tard mill-1 ta’ Marzu 2020. Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq il-fatt li d-deċiżjoni kkontestata tapplika b’mod żbaljat l-Artikolu 1(6) tar-Regolament tal-Kummissjoni (UE) 2017/2195 tat-23 ta’ Novembru 2017 (1).
                  
                              —
                           
                           
                              Id-deċiżjoni kkontestata tikser l-Artikolu 1(6) tar-Regolament (UE) 2017/2195 inkwantu tikkonstata li, sabiex ir-rikorrenti tkun tista’ tipparteċipa fil-pjattaformi Ewropej għall-iskambju ta’ prodotti standard għall-enerġija tal-ibbilanċjar, il-parteċipazzjoni tar-rikorrenti għandha tkun “meħtieġa” sabiex tiġi rrimedjata problema ta’ sigurtà tas-sistema li tirriżulta minn flussi fiżiċi ta’ enerġija mhux skedati, filwaqt li l-kriterju rilevanti huwa jekk l-esklużjoni tal-Isvizzera “[tistax] twassal għal flussi ta’ enerġija fiżika [flussi fiżiċi ta’ enerġija] mhux skedati minn ġewwa l-Iżvizzera u b’hekk tipperikola [li jipperikolaw] s-sigurtà tas-sistema fir-Reġjun”.
                           
                        
                              —
                           
                           
                              Id-deċiżjoni kkontestata tikser l-Artikolu 1(6) tar-Regolament (UE) 2017/2195 peress li din taqra l-kundizzjonijiet alternattivi tal-Artikolu 1(6) tar-Regolament (UE) 2014/2195 bħala kundizzjonijiet kumulattivi.
                           
                        
            
                  2.
               
               
                  It-tieni motiv ibbażat fuq il-fatt li d-deċiżjoni kkontestata tapplika b’mod żbaljat l-Artikolu 1(7) tar-Regolament (UE) 2017/2195.
                  
                              —
                           
                           
                              Id-deċiżjoni kkontestata tikser l-Artikolu 1(7) tar-Regolament (UE) 2017/2195 peress li taqra t-tieni sentenza tal-Artikolu 1(7) tar-Regolament (UE) 2017/2195 bħala li teħtieġ il-konklużjoni ta’ ftehim intergovernattiv dwar il-kooperazzjoni fir-rigward tal-elettriku mal-Unjoni fi ħdan it-tifsira tal-ewwel kundizzjoni alternattiva taħt l-Artikolu 1(6) tar-Regolament (UE) 2017/2195.
                           
                        
                              —
                           
                           
                              Id-deċiżjoni kkontestata tikser l-Artikolu 1(7) tar-Regolament (UE) 2017/2195 peress li ma hijiex ibbażata kif suppost fuq l-opinjonijiet mogħtija mill-Aġenzija għall-Koperazzjoni tar-Regolaturi tal-Enerġija (ACER) u mill-operaturi tas-sistema ta’ trażmissjoni (TSO) kollha.
                           
                        
            
                  3.
               
               
                  It-tielet motiv ibbażat fuq il-fatt li d-deċiżjoni kkontestata tikser l-Artikolu 41(2)(a) tal-Karta tad-Drittijiet Fundamentali tal-Unjoni Ewropea u d-drittijiet tad-difiża tar-rikorrenti, peress li l-Kummissjoni Ewropea naqset milli tqis u twieġeb għall-argumenti mressqa mir-rikorrenti fl-ittri tagħha lill-Kummissjoni Ewropea tad-29 ta’ Settembru 2020 u tat-8 ta’ Diċembru 2020.
               
            
                  4.
               
               
                  Ir-raba’ motiv ibbażat fuq il-fatt li d-deċiżjoni kkontestata tikser l-Artikolu 41(2)(ċ) tal-Karta tad-Drittijiet Fundamentali tal-Unjoni Ewropea u l-Artikolu 296 TFUE, peress li (i) ma timmotivax b’mod adegwat id-deċiżjoni tal-Kummissjoni Ewropea li ma tqisx (a) l-argumenti mressqa mir-rikorrenti fl-ittri tagħha lill-Kummissjoni Ewropea tad-29 ta’ Settembru 2020 u tat-8 ta’ Diċembru 2020, (b) l-opinjoni tat-TSO kollha u (c) l-opinjoni tal-ACER; u (ii) tinkludi motivazzjoni kontradittorja u insuffiċjenti.
               
            
         (1)  Regolament tal-Kummissjoni (UE) 2017/2195 tat-23 ta’ Novembru 2017 li jistabbilixxi linja gwida dwar l-ibbilanċjar tal-elettriku (Test b’rilevanza għaż-ŻEE.) (ĠU 2017, L 312, p. 6).